**Алімпіядныя заданні па беларускай мове, 10 клас**

1. *Вызначце сінтаксічную ролю неазначальнай формы дзеяслова ў сказах (5 балаў):*

1.Маладым садам – квітнець, а крынічаньцы – звінець *(М.Танк).* 2. Усе не пакідалі надзеі выратаваць хлопца *(Ц.Гартны)*. 3.Трымаць сябе ў руках заўсёды нялёгка *(А.Кулакоўскі).* 4.Брат летам паедзе паступаць у політэхнічную акадэмію. 5.Лясныя рэкі вучылі плаваць, а лес карміў нас, сушыў анучы *(П.Панчанка).*

*2. Выправіце моўныя хібы ў сказах (4 балы):*

1.Два летніх месяцы хлопцы пражылі ў вёсцы. 2.На сустрэчу з пісьменнікамі не толькі прыйшлі выпускнікі, але і вучні дзявятых-дзясятых класаў. 3.Бацька доўга хварэў грыпам. 4.Настаўніцтва актыўна ўдзельнічаюць у грамадскім жыцці.

*3.Выпішыце са сказаў у табліцу спалучэнні слоў (словазлучэнні), у якіх адно слова не адпавядае лексічным ці граматычным нормам сучаснай беларускай літаратурнай мовы, затым запішыце нарматыўны варыянт і (дзе магчыма) від падпарадкавальнай сувязі (6 балаў):*

1.Бачыла, які трымаў у руках чырвоную гваздзіку, быў чалавек вельмі цікаўны, гаваркі. 2.Князя Васільку яны з Міхалінаю ўпершыню ўбачылі ў дзядзькіных харомах ранняй восенню. 3.На нашай страсе на ноч засталося толькі двое буслоў – астатнія некуды паляцелі. 4.Цяжка жыць на белым свеце, адчуваючы, што табе родныя людзі любяць не на ўсё сэрца, не на ўсю душу. 5.Каля самых берагоў рэчкі, з аднаго і другога боку, стаялі чародамі алешыны. 6.Веры не падабаліся спажыўныя адносіны да жыцця многіх яе аднакласнікаў.

|  |  |  |  |
| --- | --- | --- | --- |
| № п/п | Памылковае спалучэнне | Нарматыўны варыянт | Від падпарадкавальнай сувязі |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| 6. |  |  |  |

*4.Выпішыце неразвітыя сказы (кожны правільны сказ – 0,5 б., няправільны – мінус 0,5 б.):*

1) Пачнём чытаць. 2) Жыта як сцяна. 3) Усе ў полі. 4) Дачакаліся жніва. 5) Пачнём з усходам сонца. 6) Буду камбайнерам. 7) Ціхая раніца. 8) Ясь не ў гуморы. 9) Праца ў полі ўсім была ў радасць. 10) Зелянеюць луг і поле.

*5.У прыведзеным сказе можа быць некалькі варыянтаў пастаноўкі знакаў прыпынку. Запішыце розныя варыянты сказа (не мяняючы парадку слоў) і ў дужках пазначце, колькі чалавек сядзела за сталом (кожны сказ – 1 б.):*

За сталом сядзелі гаспадыня дома яе сястра сяброўка маёй маці двое незнаёмых мне хлопцаў мой брат і я.

*6.Перакладзіце словазлучэнні на беларускую мову:*

Сварить ботву - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; накрашенная бровь - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; притяжательное местоимение - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; маленький перепелёночек - \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_; проданная посуда - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; встретиться на рассвете - \_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_; отключенное электричество - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; сломанная прялка - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; солёная селёдка - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; красная гвоздика - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

*7.Патлумачце, чаму падкрэсленыя словы не з’яўляюцца аднароднымі членамі сказа (5 б.):*

1) Пайду назбіраю грыбоў у лесе. 2) У гародзе раслі капуста, морква, ягады, грыбы, клёны, елкі. 3) Пасля сустрэчы з ваўком Міхаська быў ні жывы ні мёртвы. 4) Вучні малодшых класаў вельмі любяць спевы, фізкультуру і маляваць. 5) Маці спытала пра ўрокі і як справы ў класе.

*8.Хто старэйшы: дачка ці сын? Патлумачце свой выбар (2 б.).*

Бацька з сынам у выхадны дзень пайшоў на возера, а праз гадзіну маці з дачкой таксама прыйшлі туды.

*9.Выпішыце толькі тыя падкрэсленыя словаспалучэнні, якія не з’яўляюцца словазлучэннямі. Патлумачце ваш выбар (за кожнае правільнае – 1 б.):*

1) У адказ на ўсе пытанні настаўніцы вучань паціскаў плячамі. 2) Паэзія – расінкі зіхаценне, пралескі, што прабілася скрозь лёд, іскра ў душы, вулкан, землетрасенне, сцяг праўды, што вядзе ў бой народ *(Э.Валасевіч).* 3) Сваю любоў да роднае зямлі я не вучыўся афармляць у словы, бо слухаць урачыстыя прамовы не звычны сенажаці і палі *(Х.Жычка).* 4) Не было ніякага адпачынку, таму вельмі хацелася спаць, хоць трошкі звесці вочы. 5) Хлопцы ішлі ўздоўж плота. 6) Я ўсё часцей жадаю слухаць неба, бо на зямлі такая валтузня, што дэфіцытам стала цішыня, як у нішчымны год акраец хлеба.

*10.На адной з алімпіяд пры напісанні водгуку вучні сканструявалі наступныя сказы. Выявіце і растлумачце памылкі, дапушчаныя ў сказах (за кожны правільны варыянт – 1 б.).*

1) Сказы Р.Барадуліным выкарыстаны як простыя, так і складаныя, не ўскладнены зваротамі, мала мастацкіх эпітэтаў. 2) Вельмі рэдка сустракаюцца памяншальна-ласкавыя словы. 3) А тое, што жыццё складанае, можна ўбачыць з прыкладу сваіх бацькоў. Яны працуюць як трутні, каб у сям’і было ўсё неабходнае. 4) Другая запаведзь, якая мне ўспомнілася, чытаючы верш, – не кажы няпраўды!

***Адказы***

*1.Вызначце сінтаксічную ролю неазначальнай формы дзеяслова ў сказах:*

1.Маладым садам – квітнець, а крынічаньцы – звінець **выказнік** *(М.Танк).* 2. Усе не пакідалі надзеі выратаваць хлопца **азначэнне** *(Ц.Гартны)*. 3.Трымаць сябе ў руках заўсёды нялёгка **дзейнік** *(А.Кулакоўскі).* 4.Брат летам паедзе паступаць у політэхнічную акадэмію **акалічнасць**. 5.Лясныя рэкі вучылі плаваць, а лес карміў нас, сушыў анучы **дапаўненне** *(П.Панчанка).*

*2. Выправіце моўныя хібы ў сказах:*

1.Два летнія месяцы хлопцы пражылі ў вёсцы. 2.На сустрэчу з пісьменнікамі прыйшлі не толькі выпускнікі, але і вучні дзявятых-дзясятых класаў. 3.Бацька доўга хварэў на грып. 4.Настаўнікі актыўна ўдзельнічаюць у грамадскім жыцці.

*3.Выпішыце са сказаў у табліцу спалучэнні слоў (словазлучэнні), у якіх адно слова не адпавядае лексічным ці граматычным нормам сучаснай беларускай літаратурнай мовы, затым запішыце нарматыўны варыянт і (дзе магчыма) від падпарадкавальнай сувязі (6 балаў):*

1.Бачыла, які трымаў у руках **чырвоны гваздзік**, быў чалавек вельмі цікаўны, гаваркі. 2.Князя Васільку яны з Міхалінаю ўпершыню ўбачылі **ў дзядзькавых харомах** ранняй восенню. 3.На нашай страсе на ноч **засталіся** толькі **два буслы** – астатнія некуды паляцелі. 4.Цяжка жыць на белым свеце, адчуваючы, што **цябе** родныя людзі **любяць** не на ўсё сэрца, не на ўсю душу. 5.Каля самых берагоў рэчкі, з аднаго і другога боку, стаялі чародамі алешыны. 6.Веры не падабаліся **спажывецкія адносіны** да жыцця многіх яе аднакласнікаў.

|  |  |  |  |
| --- | --- | --- | --- |
| № п/п | Памылковае спалучэнне | Нарматыўны варыянт | Від падпарадкавальнай сувязі |
| 1. | чырвоную гваздзіку | чырвоны гваздзік | дапасаванне |
| 2. | у дзядзькіных харомах | у дзядзькавых харомах | дапасаванне |
| 3. | засталося двое буслоў | засталіся два буслы | (дзейнік і выказнік) |
| 4. | табе любяць | цябе любяць | кіраванне |
| 5. | У сказе памылак няма |
| 6. | спажыўныя адносіны | спажывецкія адносіны | дапасаванне |

*4.Выпішыце неразвітыя сказы (кожны правільны сказ – 0,5 б., няправільны – мінус 0,5 б.):*

**1) Пачнём чытаць. 2) Жыта як сцяна**. 3) Усе ў полі. 4) Дачакаліся жніва. 5) Пачнём з усходам сонца. **6) Буду камбайнерам**. 7) Ціхая раніца. **8) Ясь не ў гуморы**. 9) Праца ў полі ўсім была ў радасць. **10) Зелянеюць луг і поле.**

*5.У прыведзеным сказе можа быць некалькі варыянтаў пастаноўкі знакаў прыпынку. Запішыце розныя варыянты сказа (не мяняючы парадку слоў) і ў дужках пазначце, колькі чалавек сядзела за сталом (кожны сказ – 1 б.):*

1) За сталом сядзелі: гаспадыня дома, яе сястра, сяброўка маёй маці, двое незнаёмых мне хлопцаў, мой брат і я (7 чалавек).

За сталом сядзелі: гаспадыня дома, яе сястра – сяброўка маёй маці, двое незнаёмых мне хлопцаў, мой брат і я (6 чалавек).

За сталом сядзелі: гаспадыня дома (яе сястра – сяброўка маёй маці), двое незнаёмых мне хлопцаў, мой брат і я (5 чалавек).

*6.Перакладзіце словазлучэнні на беларускую мову (кожнае словазлучэнне – 0,5 б.):*

Сварить ботву – зварыць бацвінне; накрашенная бровь – нафарбаванае брыво; притяжательное местоимение – прыналежны займеннік; маленький перепелёночек – маленькае перапеляня; проданная посуда – прададзены посуд; встретиться на рассвете – сустрэцца на світанні (на золку, на досвітку); отключенное электричество – адключаная электрычнасць; сломанная прялка – зламаны калаўрот; солёная селёдка – салёны селядзец; красная гвоздика – чырвоны гваздзік.

*7.Патлумачце, чаму падкрэсленыя словы не з’яўляюцца аднароднымі членамі сказа (5 б.):*

1) Пайду назбіраю грыбоў у лесе *(кампаненты простага ўскладненага выказніка*. 2) У гародзе раслі капуста, морква, ягады, грыбы, клёны, елкі *(у рад аднародных членаў не могуць уключацца несумяшчальныя паняцці)*. 3) Пасля сустрэчы з ваўком Міхаська быў ні жывы ні мёртвы *(фразеалагізм з паўторным злучнікам НІ-НІ*. 4) Вучні малодшых класаў вельмі любяць спевы, фізкультуру і маляваць *(розныя часціны мовы).* 5) Маці спытала пра ўрокі і як справы ў класе *(не з’яўляюцца аднароднымі* *слова і даданая частка сказа)*.

*8.Хто старэйшы: дачка ці сын? Патлумачце свой выбар.*

Бацька з сынам у выхадны дзень пайшоў на возера, а праз гадзіну маці з дачкой таксама прыйшлі туды.

*(Дачка старэйшая за сына, таму што слова* ***дачкой*** *уваходзіць у склад дзейніка і з’яўляецца раўнапраўным членам, удзельнікам дзеяння, а сын яшчэ маленькі: бацька прывёў яго на возера).*

*9.Выпішыце толькі тыя падкрэсленыя словаспалучэнні, якія не з’яўляюцца словазлучэннямі. Патлумачце ваш выбар (за кожнае правільнае – 1 б.):*

1) **У адказ на** ўсе **пытанні** настаўніцы вучань паціскаў плячамі *(прыназоўнік з назоўнікам)*. 2) Паэзія – расінкі зіхаценне, пралескі, **што прабілася** *(дзейнік з выказнікам)* скрозь лёд, іскра ў душы, вулкан, землетрасенне, сцяг праўды, што вядзе ў бой народ *(Э.Валасевіч).* 3) Сваю любоў да роднае зямлі я не вучыўся афармляць у словы, бо слухаць урачыстыя прамовы не звычны сенажаці і палі *(Х.Жычка).* 4) Не было ніякага адпачынку, таму вельмі хацелася спаць, хоць трошкі **звесці вочы** *(фразеалагізм)*. 5) Хлопцы ішлі **ўздоўж плота** *(прыназоўнік з назоўнікам)*. 6) Я ўсё часцей жадаю слухаць неба, бо на зямлі такая валтузня, што дэфіцытам стала цішыня, як у нішчымны год акраец хлеба.

*10.На адной з алімпіяд пры напісанні водгуку вучні сканструявалі наступныя сказы. Выявіце і растлумачце памылкі, дапушчаныя ў сказах (за кожны правільны варыянт – 1 б.).*

1) Сказы Р.Барадуліным выкарыстаны як простыя, так і складаныя, не ўскладнены зваротамі, мала мастацкіх эпітэтаў *– слова “мастацкіх” з’яўляецца лішнім, паколькі эпітэт – гэта і ёсць* ***мастацкае*** *азначэнне*. 2) Вельмі рэдка сустракаюцца памяншальна-ласкавыя словы – *тэрмін “памяншальна-ласкавыя словы” павінен быць заменены або тэрмінам “словы з памяншальна-ласкальнымі суфіксамі”, або азначэннем “словы са станоўчай канатацыяй”* . 3) А тое, што жыццё складанае, можна ўбачыць з прыкладу сваіх бацькоў. Яны працуюць як трутні, каб у сям’і было ўсё неабходнае – *параўнанне “як трутні” не адпавядае логіцы выказвання, бо слова труцень у пераносным значэнні – той, хто жыве за кошт чужой працы*. 4) Другая запаведзь, якая мне ўспомнілася, чытаючы верш, – не кажы няпраўды! *– дзеепрыслоўны зварот “чытаючы верш” павінен адносіцца да таго, хто гаворыць, а не да слова запаведзь. Трэба:* ***Другая запаведзь, якая ўспомнілася мне, калі я чытаў верш, – не кажы няпраўды!***

**Алімпіядныя заданні па беларускай літаратуры, 10 клас**

*1.Аднавіце парадак слоў (0,5 б.за кожную адноўленую страфу). Расстаўце знакі прыпынку (0,5 б.за кожную страфу). Хто аўтары гэтых радкоў? (1 б.за кожнае правільна названае слова ці псеўданім):*

1) Голас мець мне каб добры

Гора каб дзець мне куды

Бог жа каб не даў гора

Вясёла б заспяваў я

Маё ж ой гора

2) Людзьмі веру станем братцы

Скончым хутка сон свой мы

Глянем шырэй на божы свет

Закон напіша век вам

3) Маё жыццё дрэнна

Ідзе не ў лад усё

Мне ўсюды і крычаць

Назад асадзі

*2.Запішыце імёны і прозвішчы пісьменнікаў, якім належаць псеўданімы (за кожнае – 0,5 б.):*

1) Янка Купала - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2) Янка Лучына - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3) Цішка Гартны - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4) Якуб Колас - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5) Мацей Бурачок - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6) Цётка - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*3.Запішыце псеўданім, прозвішча, імя, імя па бацьку паэта, пра якога згадвае ў вершы Васіль Жуковіч (2 б.):*

Як біўся за волю славуты паэта!

Народ зваў ён з цемры ў сонечны дзень.

Казалі пра нашыя крыўды сусвету

“Адвечная песня” й “А хто там ідзе?...”

*4.Выпішыце са сказаў перыфразы. Растлумачце іх значэнне. Укажыце сінтаксічную ролю. Адказ аформіце ў выглядзе прапанаванай табліцы (за кожны – 1 б.):*

Скажы мне, варажбітка баравая,

Мо чула дзе, ці, можа, знаеш ты:

Калі да нас свабода завітае,

Калі з астрогаў вернуцца браты?

 *М.Танк*

Хай раніца жыцця майго ўваскрэсне,

Хай вечар мне жыцця ноч дапяе.

 *Я.Купала*

Шумна прайшлі каля ўзлесся

Жніўныя тры караблі.

 *А.Астрэйка*

|  |  |  |
| --- | --- | --- |
| Перыфраза  | Значэнне  | Сінтаксічная роля |
|  |  |  |
|  |  |  |
|  |  |  |
|  |  |  |

*5.Да якіх тропаў належаць выдзеленыя ў сказах словы?*

1) Ты далёка, як тое, што будзе праз год, і таму я самотны, ***нібы параход***, што на беразе ціхім, ***як прывід***, стаіць *(В.Шніп)*. 2) Мая далонь – ***пляцоўка касмадрому.*** З якой увысь стартуюць караблі *(П.Макаль).* 3) У лесе ***затрымаўся вечар*** і нанач адпачыць прылёг, калі ***прыціх*** у голлі ***вецер***, пугач узняў перапалох *(А.Астрэйка).* 4) І ***заплакала Ўкраіна***, Плакала нямала, Як хавала свайго сына, Песняра хавала *(Я.Купала).* 5) Адмаўлялі маю радзіму, Ганьбавалі з усіх бакоў ***Краем лапцяў і курадыму, Краем невукаў і жабракоў*** *(В.Іпатава).* 6) Багачы і панства, нашы ***“дабрадзеі”***! Мы на суд вас клічам, Каты вы, зладзеі! *(Я.Колас).* 7) А клёны раслі вышынёй ***да нябёс*** *(В.Зуёнак).* 8) Былі войны, бітвы – слёзы, кроў ліліся; шведа, ***Банапарта*** сляды засталіся *(Я.Купала).*

*6.Падкрэсліце купалаўскіх персанажаў (за кожны правільны адказ +0,5 б., няправільны – -0,5 б.)*

Старшына Карпенка, Несцерка, Незнаёмы, шляхціц Завальня, Паўлінка, Гражына, Навум Прыгаворка, Гусляр, Міхал Тварыцкі, Аліндарка, Бандароўна, Андрэй Лабановіч, Гарлахвацкі, Машэка, Кручкоў, Лявон Задума, Лявон Бушмар, Сцяпан Крыніцкі.

*7.Выпішыце прозвішчы пісьменнікаў ХІХ стагоддзя. Укажыце іх імёны (кожны правільны варыянт – 0,5 б.):*

Тураўскі, Барадулін, Броўка, Багушэвіч, Сачанка, Скарына, Баршчэўскі, Вісліцкі, Гурыновіч, Гусоўскі, Гарун, Мележ, Дунін-Марцінкевіч, Крапіва, Куляшоў, Каліноўскі, Лынькоў, Неслухоўскі, Панчанка, Чорны, Янкоўскі.

*8.Назавіце аўтара наступных радкоў. Каму яны прысвечаны? (1 б.)*

Доблесць пры ім афіцыйна лічылася першай

Якасцю воіна, і на вайсковых аглядах

Ён, як аптэкар на вагах, узважваў, хто лепшы.

Лепшаму там жа за доблесць і дзякаваў шчодра.

Ох, не любіў баязліўцаў і пестаў з магнатаў!

Будзь ты магнатам, але, калі дрэйфіш у справе,

Лёс незайздросны ў такога – пагарда дружыны.

*9.Пра якіх пісьменнікаў ідзе гутарка ў наступных тэкстах? (за кожны правільны варыянт – 1 б.)*

1) Ён скончыў Горацкае каморніцка-агранамічнае вучылішча, а таксама Паўлаўскае ваеннае вучылішча ў Петраградзе. Працаваў каморнікам на Віленшчыне. У Першую сусветную вайну быў цяжка паранены. Пачатак дакументальнаму жанру ў беларускай літаратуры ХХ стагоддзя паклала менавіта яго кніга, у якой паказана грабежніцкая сутнасць Першай сусветнай вайны.

2) Адвяргаючы грабежніцкую рэформу 1861 года, ён пісаў: “Цар у паноў сто раз пытаў, якую яны хочуць даці вольнасць мужыкам, а ў мужыкоў і разу не спытаў, якой яны хочуць вольнасці”.

*10.Вызначце назву твора і яго аўтара па прыведзеных урыўках (за кожны правільны адказ – 1 б.):*

1) Веру, братцы: людзьмі станем,

Хутка скончым мы свой сон:

На свет божы шырэй глянем,

Век напіша вам закон.

2) Дык вось паслухайце, што мне пад гэтым дубам здарылася.

Раз улетку, ад цёмнага напрацаваўшыся, што аж пот з мяне цурком каціў, губы пасмяглі, босыя ногі ад крыві патрэскаліся, – зацягнуўся я неяк на гару да свайго дзядулі – аддыхнуць у яго цяні. Толькі прылажыўся гэта я, уздыхнуў раз, другі і пачынаю драмаць… Ажно чую: не то над галавой, не то пад галавой, нехта таксама два разы ўздыхнуў…

3) Гдзе унадзіцца юрыста,

Вымеце хату дачыста,

Такіх дзіваў нагаворыць,

Так многа кручкоў натворыць,

Што, пачасаўшы затылак,

Не рассупоніш памылак.

Не дасі, – цябе замучыць.

Добра стара казка вучыць:

Дзярэ каза ў лесе лозу,

Воўк дзярэ у лесе козу,

А ваўка – мужык Іван,

А Івана – ясны пан,

Пана ўжо дзярэ юрыста,

А юрысту – д’яблаў трыста.

|  |  |  |
| --- | --- | --- |
| № п/п | Назва твора | Аўтар  |
| 1. |  |  |
| 2. |  |  |
| 3. |  |  |

*11.Вызначце вершаваны памер прыведзеных ніжэй радкоў. Назавіце аўтара і літаратурны твор, з якога ўзяты гэтыя радкі (за кожны правільны адказ – 1 б.):*

1) Буду ў далёкім краю я нудзіцца,

У сэрцы любоў затаіўшы сваю;

Кожную ночку на зорку дзівіцца

Буду ў далёкім краю.

2) Песняй вясны лебядзінаю,

Скінуўшы зімнія чары,

Шэпчуцца явар з калінаю

Ў сумнай даліне над ярам.

|  |  |  |
| --- | --- | --- |
| Аўтар твора | Назва твора | Вершаваны памер твора |
|  |  |  |
|  |  |  |

*12.Пра якія творы ідзе гутарка ў наступных тэкстах? Назавіце твор і яго аўтара (за кожны адказ – 1 б.):*

1) Як у знакамітых арабскіх казках “1001 ноч” ёсць стрыжнёвыя персанажы (Шахразада, якая апавядае казкі, і яе слухач – шах), так і ў кнізе пісьменніка розныя сюжэты цэментуюцца вобразамі ўласна апавядальніка-аўтара і яго дзядзькі.

2) Галоўная гераіня апавядання – жанчына, якая 16 год чакае з вайны сына. У вобразе старой Тэклі аўтар раскрывае боль і перажыванні ўсіх жанчын-маці, якія страцілі дзяцей на вайне.

*13.Па фактах біяграфіі, творах, некаторых характарыстыках “пазнайце” пісьменніка (кожны адказ – 0,5 б.):*

1) Сын беззямельнага арандатара, затым – сам дробны арандатар, чарнарабочы бровара, бібліятэкар, супрацоўнік, а пасля і рэдактар адной з першых легальных беларускіх газет.

2) Толькі ў 1911 годзе, пасля заканчэння ніжагародскай гімназіі, лёс падараваў яму першую свядомую сустрэчу з роднай Беларуссю.

3) Стварыў “энцыклапедыю сялянскага жыцця”.

*14.Запоўніце пропускі ў наступных выказваннях (кожны адказ – 0,5 б.):*

1) \_\_\_\_\_\_\_\_\_\_\_\_\_\_\_\_\_\_\_\_\_ - мастацкі напрамак у еўрапейскай літаратуры другой паловы 18 – пачатку 19 стагоддзяў, які сваю асноўную ўвагу засяродзіў на паказе ўнутранага свету чалавека, яго пачуццяў, настрояў, перажыванняў.

2) \_\_\_\_\_\_\_\_\_\_\_\_\_\_\_\_\_\_ - творы старажытнай літаратуры, у якіх запіс дакладных звестак пра пэўныя падзеі, сведкам якіх быў летапісец, спалучаўся з літаратурна апрацаванымі апавяданнямі пра падзеі ранейшыя, мінулыя.

3) \_\_\_\_\_\_\_\_\_\_\_\_\_\_ - урачысты, узнёслы верш у гонар нейкай з’явы, падзеі ці асобы.

*15.Знайдзіце ў кожным сказе “лішні” элемент. Абгрунтуйце свой выбар (0,5 б.за правільна вызначаны элемент, 1 б. – за абгрунтаванне):*

1) Барока, рамантызм, гуманізм, класіцызм.

2) Вадэвіль, дыфірамб, фарс, трагедыя.

3) Раман, партрэт, пейзаж, мова героя.

4) “Вецер вые ў сотні труб”; “у небе ціха зоркі расцвілі”; “дзяўчаты, як дождж залаты”; “колас з коласам гутарку дзіўную завялі”.

*16.Перад вамі* ***цэнтон*** *– верш, складзены з урыўкаў розных твораў аднаго ці некалькіх паэтаў. Запішыце імёны і прозвішчы аўтараў асобных радкоў і назвы твораў, адкуль яны ўзятыя (6 б.):*

Паміж пустак, балот беларускай зямлі,

На ўзбярэжжы ракі шумнацечнай,

Дрэмле памятка дзён, што ў нябыт уцяклі, –

Ўдзірванелы курган векавечны.

Не забыць, як падвялы аер

На памытай падлозе пахне,

Як у студню цыбаты асвер

Запускае руку да пахі.

Зямлі родненькай, знаць, няма ў вас,

Ні вугольчыка, ні прытулачку,

А тут вецер дзьме горшы раз у раз,

Леціцё жа вы без ратуначку!..

***Адказы***

*1.Аднавіце парадак слоў (0,5 б.за кожную адноўленую страфу). Расстаўце знакі прыпынку (0,5 б.за кожную страфу). Хто аўтары гэтых радкоў? (1 б.за кожнае правільна названае слова ці псеўданім):*

1) Каб мне голас добры мець,

Каб мне гора куды дзець,

Каб жа гора Бог не даў, –

Я б вясёла заспяваў:

Ой, гора ж маё!

 *Ф.Багушэвіч*

2) Веру, братцы: людзьмі станем,

Хутка скончым мы свой сон:

На свет божы шырэй глянем,

Век напіша нам закон.

 *Цётка*

3) Дрэнна маё жыцце,

Ўсё ідзе не ў лад,

І крычаць мне ўсюды:

“Асадзі назад”!

 *Я.Колас*

*2.Запішыце імёны і прозвішчы пісьменнікаў, якім належаць псеўданімы (за кожнае – 0,5 б.):*

1) Янка Купала – Іван Луцэвіч

2) Янка Лучына – Іван Неслухоўскі

3) Цішка Гартны – Зміцер Жылуновіч

4) Якуб Колас – Канстанцін Міцкевіч

5) Мацей Бурачок – Францішак Багушэвіч

6) Цётка – Алаіза Пашкевіч

*3.Запішыце псеўданім, прозвішча, імя, імя па бацьку паэта, пра якога згадвае ў вершы Васіль Жуковіч:*

Як біўся за волю славуты паэта!

Народ зваў ён з цемры ў сонечны дзень.

Казалі пра нашыя крыўды сусвету

“Адвечная песня” й “А хто там ідзе?...”

***Янка Купала, Іван Дамінікавіч Луцэвіч***

*4.Выпішыце са сказаў перыфразы. Растлумачце іх значэнне. Укажыце сінтаксічную ролю. Адказ аформіце ў выглядзе прапанаванай табліцы:*

Скажы мне, варажбітка баравая,

Мо чула дзе, ці, можа, знаеш ты:

Калі да нас свабода завітае,

Калі з астрогаў вернуцца браты?

 *М.Танк*

Хай раніца жыцця майго ўваскрэсне,

Хай вечар мне жыцця ноч дапяе.

 *Я.Купала*

Шумна прайшлі каля ўзлесся

Жніўныя тры караблі.

 *А.Астрэйка*

|  |  |  |
| --- | --- | --- |
| Перыфраза  | Значэнне  | Сінтаксічная роля |
| Варажбітка баравая | зязюля | зваротак |
| Раніца жыцця, вечар жыцця  | дзяцінства і старасць | дзейнікі |
| Жніўныя караблі | камбайны | дзейнік |

*5.Да якіх тропаў належаць выдзеленыя ў сказах словы?*

1) Ты далёка, як тое, што будзе праз год, і таму я самотны, ***нібы параход***, што на беразе ціхім, ***як прывід***, стаіць *(В.Шніп) –* ***параўнанне***. 2) Мая далонь – ***пляцоўка касмадрому.*** З якой увысь стартуюць караблі *(П.Макаль)* ***– гіпербала****.* 3) У лесе ***затрымаўся вечар*** і нанач адпачыць прылёг, калі ***прыціх*** у голлі ***вецер***, пугач узняў перапалох *(А.Астрэйка) –* ***увасабленне*** *(разнавіднасць метафары).* 4) І ***заплакала Ўкраіна***, Плакала нямала, Як хавала свайго сына, Песняра хавала *(Я.Купала)* ***– метанімія****.* 5) Адмаўлялі маю радзіму, Ганьбавалі з усіх бакоў ***Краем лапцяў і курадыму, Краем невукаў і жабракоў*** *(В.Іпатава) –* ***перыфраза****.* 6) Багачы і панства, нашы ***“дабрадзеі”***! Мы на суд вас клічам, Каты вы, зладзеі! *(Я.Колас)* ***– іронія*** *(антыфразіс).* 7) А клёны раслі вышынёй ***да нябёс*** *(В.Зуёнак)* ***– гіпербалічны эпітэт****.* 8) Былі войны, бітвы – слёзы, кроў ліліся; шведа, ***Банапарта*** сляды засталіся *(Я.Купала)* ***– антанамазія*** *(від метаніміі).*

*6.Падкрэсліце купалаўскіх персанажаў (за кожны правільны адказ +0,5 б., няправільны – -0,5 б.)*

Старшына Карпенка, Несцерка, Незнаёмы, шляхціц Завальня, Паўлінка, Гражына, Навум Прыгаворка, Гусляр, Міхал Тварыцкі, Аліндарка, Бандароўна, Андрэй Лабановіч, Гарлахвацкі, Машэка, Кручкоў, Лявон Задума, Лявон Бушмар, Сцяпан Крыніцкі.

*7.Выпішыце прозвішчы пісьменнікаў ХІХ стагоддзя. Укажыце іх імёны:*

Францішак Багушэвіч, Ян Баршчэўскі, АдамГурыновіч, Вінцэнт Дунін-Марцінкевіч, Кастусь Каліноўскі, Іван Неслухоўскі.

*8.Назавіце аўтара наступных радкоў. Каму яны прысвечаны? (1 б.)*

Доблесць пры ім афіцыйна лічылася першай

Якасцю воіна, і на вайсковых аглядах

Ён, як аптэкар на вагах, узважваў, хто лепшы.

Лепшаму там жа за доблесць і дзякаваў шчодра.

Ох, не любіў баязліўцаў і пестаў з магнатаў!

Будзь ты магнатам, але, калі дрэйфіш у справе,

Лёс незайздросны ў такога – пагарда дружыны.

***Мікола Гусоўскі; князю Вітаўту***

*9.Пра якіх пісьменнікаў ідзе гутарка ў наступных тэкстах? (за кожны правільны варыянт – 1 б.)*

1) Ён скончыў Горацкае каморніцка-агранамічнае вучылішча, а таксама Паўлаўскае ваеннае вучылішча ў Петраградзе. Працаваў каморнікам на Віленшчыне. У Першую сусветную вайну быў цяжка паранены. Пачатак дакументальнаму жанру ў беларускай літаратуры ХХ стагоддзя паклала менавіта яго кніга, у якой паказана грабежніцкая сутнасць Першай сусветнай вайны. ***Максім Гарэцкі***

2) Адвяргаючы грабежніцкую рэформу 1861 года, ён пісаў: “Цар у паноў сто раз пытаў, якую яны хочуць даці вольнасць мужыкам, а ў мужыкоў і разу не спытаў, якой яны хочуць вольнасці”. ***Кастусь Каліноўскі***

*10.Вызначце назву твора і яго аўтара па прыведзеных урыўках (за кожны правільны адказ – 1 б.):*

1) Веру, братцы: людзьмі станем,

Хутка скончым мы свой сон:

На свет божы шырэй глянем,

Век напіша вам закон.

2) Дык вось паслухайце, што мне пад гэтым дубам здарылася.

Раз улетку, ад цёмнага напрацаваўшыся, што аж пот з мяне цурком каціў, губы пасмяглі, босыя ногі ад крыві патрэскаліся, – зацягнуўся я неяк на гару да свайго дзядулі – аддыхнуць у яго цяні. Толькі прылажыўся гэта я, уздыхнуў раз, другі і пачынаю драмаць… Ажно чую: не то над галавой, не то пад галавой, нехта таксама два разы ўздыхнуў…

3) Гдзе унадзіцца юрыста,

Вымеце хату дачыста,

Такіх дзіваў нагаворыць,

Так многа кручкоў натворыць,

Што, пачасаўшы затылак,

Не рассупоніш памылак.

Не дасі, – цябе замучыць.

Добра стара казка вучыць:

Дзярэ каза ў лесе лозу,

Воўк дзярэ у лесе козу,

А ваўка – мужык Іван,

А Івана – ясны пан,

Пана ўжо дзярэ юрыста,

А юрысту – д’яблаў трыста.

|  |  |  |
| --- | --- | --- |
| № п/п | Назва твора | Аўтар  |
| 1. |  |  |
| 2. |  |  |
| 3. |  |  |

*11.Вызначце вершаваны памер прыведзеных ніжэй радкоў. Назавіце аўтара і літаратурны твор, з якога ўзяты гэтыя радкі (за кожны правільны адказ – 1 б.):*

1) Буду ў далёкім краю я нудзіцца,

У сэрцы любоў затаіўшы сваю;

Кожную ночку на зорку дзівіцца

Буду ў далёкім краю.

2) Песняй вясны лебядзінаю,

Скінуўшы зімнія чары,

Шэпчуцца явар з калінаю

Ў сумнай даліне над ярам.

|  |  |  |
| --- | --- | --- |
| Аўтар твора | Назва твора | Вершаваны памер твора |
| **Максім Багдановіч** | **“Раманс” (“Зорка Венера”)** | **дактыль** |
| **Янка Купала** | **“Явар і каліна”** | **дактыль** |

*12.Пра якія творы ідзе гутарка ў наступных тэкстах? Назавіце твор і яго аўтара:*

1) Як у знакамітых арабскіх казках “1001 ноч” ёсць стрыжнёвыя персанажы (Шахразада, якая апавядае казкі, і яе слухач – шах), так і ў кнізе пісьменніка розныя сюжэты цэментуюцца вобразамі ўласна апавядальніка-аўтара і яго дзядзькі. **“Шляхціц Завальня, або Беларусь у фантастычных апавяданнях”, Ян Баршчэўскі**

2) Галоўная гераіня апавядання – жанчына, якая 16 год чакае з вайны сына. У вобразе старой Тэклі аўтар раскрывае боль і перажыванні ўсіх жанчын-маці, якія страцілі дзяцей на вайне. **“Незагойная рана”, Васіль Быкаў**

*13.Па фактах біяграфіі, творах, некаторых характарыстыках “пазнайце” пісьменніка:*

1) Сын беззямельнага арандатара, затым – сам дробны арандатар, чарнарабочы бровара, бібліятэкар, супрацоўнік, а пасля і рэдактар адной з першых легальных беларускіх газет. **Янка Купала.**

2) Толькі ў 1911 годзе, пасля заканчэння ніжагародскай гімназіі, лёс падараваў яму першую свядомую сустрэчу з роднай Беларуссю. **Максім Багдановіч.**

3) Стварыў “энцыклапедыю сялянскага жыцця”. **Якуб Колас.**

*14.Запоўніце пропускі ў наступных выказваннях:*

1) **Сентыменталізм** – мастацкі напрамак у еўрапейскай літаратуры другой паловы 18 – пачатку 19 стагоддзяў, які сваю асноўную ўвагу засяродзіў на паказе ўнутранага свету чалавека, яго пачуццяў, настрояў, перажыванняў.

2) **Летапісы** – творы старажытнай літаратуры, у якіх запіс дакладных звестак пра пэўныя падзеі, сведкам якіх быў летапісец, спалучаўся з літаратурна апрацаванымі апавяданнямі пра падзеі ранейшыя, мінулыя.

3) **Ода** – урачысты, узнёслы верш у гонар нейкай з’явы, падзеі ці асобы.

*15.Знайдзіце ў кожным сказе “лішні” элемент. Абгрунтуйце свой выбар (0,5 б.за правільна вызначаны элемент, 1 б. – за абгрунтаванне):*

1) Барока, рамантызм, гуманізм, класіцызм. **Гуманізм – 1) любоў да людзей, павага да чалавечай годнасці; 2) прагрэсіўны рух эпохі Адраджэння. Іншыя словы абазначаюць мастацкі напрамак.**

2) Вадэвіль, дыфірамб, фарс, трагедыя. **Дыфірамб – верш хвалебнага зместу. Іншыя словы абазначаюць асноўныя жанры драматычных твораў.**

3) Раман, партрэт, пейзаж, мова героя. **Раман – вызначэнне жанру. Іншыя словы абазначаюць асноўныя элементы характарыстыкі герояў.**

4) “Вецер вые ў сотні труб”; “у небе ціха зоркі расцвілі”; “дзяўчаты, як дождж залаты”; “колас з коласам гутарку дзіўную завялі”. – **“Дзяўчаты, як дождж залаты” – гэта параўнанне, іншыя элементы – метафары.**

*16.Перад вамі* ***цэнтон*** *– верш, складзены з урыўкаў розных твораў аднаго ці некалькіх паэтаў. Запішыце імёны і прозвішчы аўтараў асобных радкоў і назвы твораў, адкуль яны ўзятыя (6 б.):*

Паміж пустак, балот беларускай зямлі,

На ўзбярэжжы ракі шумнацечнай,

Дрэмле памятка дзён, што ў нябыт уцяклі, –

Ўдзірванелы курган векавечны. **Янка Купала. “Курган”**

Не забыць, як падвялы аер

На памытай падлозе пахне,

Як у студню цыбаты асвер

Запускае руку да пахі. **Рыгор Барадулін. “Трэба дома бываць часцей”**

Зямлі родненькай, знаць, няма ў вас,

Ні вугольчыка, ні прытулачку,

А тут вецер дзьме горшы раз у раз,

Леціцё жа вы без ратуначку!.. **Францішак Багушэвіч. “Хмаркі”**

**Алімпіядныя заданні па беларускай літаратуры, 9 клас**

*1.Вызначце вершаваны памер прыведзеных ніжэй радкоў. Назавіце аўтара і літаратурны твор, з якога ўзяты гэтыя радкі (за кожны правільны адказ – 1 б.):*

1) Пад казачным дубам над Нёманам сінім

Хлапец прызнаваўся ў каханні дзяўчыне.

І рэхам той шэпт адгукаўся між гаю:

* Кахаю, кахаю… кахаю… кахаю…

Я чула пяшчотнае, шчырасці поўнае,

маё, беларускае, роднае, кроўнае…

такое сваё і такое чароўнае…

2) Па-над белым пухам вішняў,

Быццам сіні аганёк,

Б’ецца, ўецца шпаркі, лёгкі

Сінякрылы матылёк.

|  |  |  |
| --- | --- | --- |
| Аўтар твора | Назва твора | Вершаваны памер твора |
|  |  |  |
|  |  |  |

*2.Вызначце назву твора і яго аўтара па прыведзеных урыўках (за кожны правільны адказ – 1 б.):*

1) Над быстрым Днепрам, дзе сягоння

Стаяць Магілёва муры,

Драмала пушча ў сотні гоняў,

Змагала громы і віхры.

2) – Трэба кабана закалоць. Швайка ёсць?

Сусед змоўчаў, але па тым, як паглядзеў на свае брудныя штаны, на далоні, як зняў са сцяны старую фуфайку, ускінуў на плечы, як узяў з падаконніка кепку, хвастануў ёю па калене, выбіў пыл з пілавіннем, ускінуў на галаву, Сцяпан зразумеў, што Лёнік ужо збіраецца, без лішніх слоў. Тут жа, у сенцах, адчыніў дзверы ў клець, зайшоў туды, у цямноту, заляскатаў жалеззем, нештачка шукаў.

3) Ён падаў руку, агорнуты новым клопатам, старшына раўнадушна паціснуў яе. Гэтак жа стрымана паціснуў халодную камбатаву далонь і “вучоны” – у акулярах, высокі, сутулы баец…; без крыўды, шчыра зірнуў на камандзіра другі няўдака, на якога скардзіўся старшына, – малады, са свежымі сумнымі вачыма радавы… “Нічога, чорт не здрадзіць – свіння не з’есць”, - бесклапотна пажартаваў пэтээравец …, белабрысы, расшпілены на ўсе кручкі і гузікі, жулікаваты з выгляду хлопец. Спаважна падаў сваю пухлую далонь непаваротлівы мардаты … і пачціва, прыстукнуўшы бруднымі абцасамі, развітаўся чарнявы, прыгожы …

*3.Пра якія творы ідзе гутарка ў наступных тэкстах? Назавіце твор і яго аўтара:*

1) У вершы з’яўляецца вобраз дзяўчыны Алесі, і гэтае імя стане адным з сімвалаў у творчасці паэта.

2) Навуковец і паэт Мікола Арочка пра гэты твор пісаў: “Калі верш быў перасланы ў тыл, у партызанскую зону, у рукі “бацьку” Мінаю, падкошаны асабістым горам, партызанскі камандзір не мог да канца дачытаць твор.

*4.Па фактах біяграфіі, творах, некаторых характарыстыках “пазнайце” пісьменніка:*

1) У Адэсе прайшло яго “першае маленства”. На пятым годзе жыцця апынуўся ў Заходняй Беларусі, у вёсцы Загора. Вучыўся ў польскай школе.

2) Майстар байкі, непераўзыдзены сатырык у паэзіі, прозе, драматургіі; яго слова ў навуцы таксама было важкім і значным, асабліва для свайго часу.

*5.Запоўніце пропускі ў наступных выказваннях (кожны адказ – 0,5 б.):*

1) Паўтарэнне аднолькавых гукаў, слоў ці спалучэнняў у канцы вершаваных радкоў або строф называецца \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

2) Шматзначны вобраз, від іншасказання, які асноўваецца на падабенстве ці агульнасці прадметаў, з’яў і заключаецца ва ўмоўным абазначэнні сутнасці якой-небудзь з’явы, у літаратуры называецца \_\_\_\_\_\_\_\_\_\_\_\_\_\_\_\_\_.

*6.Знайдзіце ў кожным сказе “лішні” элемент. Абгрунтуйце свой выбар (0,5 б.за правільна вызначаны элемент, 1 б. – за абгрунтаванне):*

1) “Марозны, звонкі вечар”; “луг расой абмыўся”; “светлыя згадкі”; “простае шчасце людское”;

2) “Быкаўская аповесць”; “лейтэнанцкая”, “франтавая”, “акопная” проза; “інтэлектуальная” проза; “маленькая”, “кароткая” аповесць.

***Адказы***

*1.Вызначце вершаваны памер прыведзеных ніжэй радкоў. Назавіце аўтара і літаратурны твор, з якога ўзяты гэтыя радкі:*

1) Пад казачным дубам над Нёманам сінім

Хлапец прызнаваўся ў каханні дзяўчыне.

І рэхам той шэпт адгукаўся між гаю:

* Кахаю, кахаю… кахаю… кахаю…

Я чула пяшчоьнае, шчырасці поўнае,

маё, беларускае, роднае, кроўнае…

такое сваё і такое чароўнае…

2) Па-над белым пухам вішняў,

Быццам сіні аганёк,

Б’ецца, ўецца шпаркі, лёгкі

Сінякрылы матылёк.

|  |  |  |
| --- | --- | --- |
| Аўтар твора | Назва твора | Вершаваны памер твора |
| **Данута Бічэль** | **“Роднае слова”** | **Амфібрахій**  |
| **Максім Багдановіч** | **“Маёвая песня” (“Па-над белым пухам вішняў…”)** | **Харэй**  |

*2.Вызначце назву твора і яго аўтара па прыведзеных урыўках (за кожны правільны адказ – 1 б.):*

1) Над быстрым Днепрам, дзе сягоння

Стаяць Магілёва муры,

Драмала пушча ў сотні гоняў,

Змагала громы і віхры. *Я.Купала. “Магіла льва”*

2) – Трэба кабана закалоць. Швайка ёсць?

Сусед змоўчаў, але па тым, як паглядзеў на свае брудныя штаны, на далоні, як зняў са сцяны старую фуфайку, ускінуў на плечы, як узяў з падаконніка кепку, хвастануў ёю па калене, выбіў пыл з пілавіннем, ускінуў на галаву, Сцяпан зразумеў, што Лёнік ужо збіраецца, без лішніх слоў. Тут жа, у сенцах, адчыніў дзверы ў клець, зайшоў туды, у цямноту, заляскатаў жалеззем, нештачка шукаў. *В.Карамазаў. “Дзяльба кабанчыка”*

3) Ён падаў руку, агорнуты новым клопатам, старшына раўнадушна паціснуў яе. Гэтак жа стрымана паціснуў халодную камбатаву далонь і “вучоны” – у акулярах, высокі, сутулы баец…; без крыўды, шчыра зірнуў на камандзіра другі няўдака, на якога скардзіўся старшына, – малады, са свежымі сумнымі вачыма радавы… “Нічога, чорт не здрадзіць – свіння не з’есць”, - бесклапотна пажартаваў пэтээравец …, белабрысы, расшпілены на ўсе кручкі і гузікі, жулікаваты з выгляду хлопец. Спаважна падаў сваю пухлую далонь непаваротлівы мардаты … і пачціва, прыстукнуўшы бруднымі абцасамі, развітаўся чарнявы, прыгожы … *В.Быкаў. “Жураўліны крык”*

*3.Пра якія творы ідзе гутарка ў наступных тэкстах? Назавіце твор і яго аўтара:*

1) У вершы з’яўляецца вобраз дзяўчыны Алесі, і гэтае імя стане адным з сімвалаў у творчасці паэта. **“Бывай…”, Аркадзь Куляшоў**

2) Навуковец і паэт Мікола Арочка пра гэты твор пісаў: “Калі верш быў перасланы ў тыл, у партызанскую зону, у рукі “бацьку” Мінаю, падкошаны асабістым горам, партызанскі камандзір не мог да канца дачытаць твор. **“Балада аб чатырох заложніках”, Аркадзь Куляшоў.**

*4.Па фактах біяграфіі, творах, некаторых характарыстыках “пазнайце” пісьменніка:*

1) У Адэсе прайшло яго “першае маленства”. На пятым годзе жыцця апынуўся ў Заходняй Беларусі, у вёсцы Загора. Вучыўся ў польскай школе. **Янка Брыль.**

2) Майстар байкі, непераўзыдзены сатырык у паэзіі, прозе, драматургіі; яго слова ў навуцы таксама было важкім і значным, асабліва для свайго часу. **Кандрат Крапіва.**

*5.Запоўніце пропускі ў наступных выказваннях (кожны адказ – 0,5 б.):*

1) Паўтарэнне аднолькавых гукаў, слоў ці спалучэнняў у канцы вершаваных радкоў або строф называецца **эпіфарай**.

2) Шматзначны вобраз, від іншасказання, які асноўваецца на падабенстве ці агульнасці прадметаў, з’яў і заключаецца ва ўмоўным абазначэнні сутнасці якой-небудзь з’явы, у літаратуры называецца **сімвалам**.

*6.Знайдзіце ў кожным сказе “лішні” элемент. Абгрунтуйце свой выбар (0,5 б.за правільна вызначаны элемент, 1 б. – за абгрунтаванне):*

1) “Марозны, звонкі вечар”; “луг расой абмыўся”; “светлыя згадкі”; “простае шчасце людское”. **“Луг расой абмыўся” – гэта метафара. Іншыя элементы – эпітэты.**

2) “Быкаўская аповесць”; “лейтэнанцкая”, “франтавая”, “акопная” проза; “інтэлектуальная” проза; “маленькая”, “кароткая” аповесць. **“Інтэлектуальная” проза. Іншыя элементы – жанравыя (спецыфічныя) вызначэнні твораў В.Быкава ў літаратуразнаўстве.**